
            ΑΝΑΡΤΗΤΕΑ ΣΤΟ ΔΙΑΔΙΚΤΥΟ

	ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΥΓΕΙΑΣ  

ΓΕΝΙΚΗ ΔΙΕΥΘΥΝΣΗ ΥΓΕΙΑΣ

ΔΙΕΥΘΥΝΣΗ ΦΑΡΜΑΚΩΝ ΚΑΙ ΦΑΡΜΑΚΕΙΩΝ 

Ταχ. Διεύθυνση  : Αριστοτέλους 17

Ταχ. Κώδικας 
   : 101 87

Τηλέφωνο          :210 5242845


	         ΑΘΗΝΑ    19/ 02 /2013

         Αρ.Πρωτ.: ΔΥΓ3(α) /οικ.  

        Προς: Εθνικό Τυπογραφείο                           

                   για δημοσίευση


ΚΟΙΝΗ ΥΠΟΥΡΓΙΚΗ ΑΠΟΦΑΣΗ

ΘΕΜΑ: «Συμπλήρωση της υπ’ αριθ. ΔΥΓ3α/89292/2003 (ΦΕΚ Β΄ 1973) Κοινής Υπουργικής Απόφασης «Εναρμόνιση της Ελληνικής Νομοθεσίας προς την αντίστοιχη Κοινοτική σύμφωνα με την Οδηγία 2001/20/ΕΚ της 4ης Απριλίου 2001 για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά την εφαρμογή ορθής κλινικής πρακτικής κατά τις κλινικές μελέτες φαρμάκων προοριζομένων για τον άνθρωπο», όπως αυτή τροποποιήθηκε ήδη και ισχύει σήμερα, προς το σκοπό εναρμόνισης, απλούστευσης και εξορθολογισμού των διαδικασιών διεξαγωγής των Κλινικών Μελετών»                

Οι Υπουργοί

Οικονομικών,  Υγείας,  Ανάπτυξης, Ανταγωνιστικότητας,

 Υποδομών, Μεταφορών και Δικτύων,  Παιδείας και

 Θρησκευμάτων, Πολιτισμού και Αθλητισμού,  

Εθνικής Άμυνας,  Δικαιοσύνης, Διαφάνειας και

Ανθρωπίνων Δικαιωμάτων.

Έχοντας υπ΄όψιν:

1. Τις διατάξεις του άρθρου 1 παράγραφοι 1,2 και 3 και του άρθρου 3 του ν.1338/1983 «Εφαρμογή του Κοινοτικού Δικαίου», όπως τροποποιήθηκε από το άρθρο 6 του ν.1440/1984 «Συμμετοχή της Ελλάδας στο κεφάλαιο, στα αποθεματικά και στις προβλέψεις της Ευρωπαϊκής Κοινότητας Άνθρακος και Χάλυβος και του Οργανισμού Εφοδιασμού ΕΥΡΑΤΟΜ» (ΦΕΚ Α΄ 70) και του άρθρου 65 του ν.1982/1990 (ΦΕΚ Α΄101).

2. Τις διατάξεις του Ν. 1316/1983 «Ίδρυση, Οργάνωση και αρμοδιότητες Ε.Ο.Φ.» (ΦΕΚ Α΄ 3) και ειδικότερα τις διατάξεις των άρθρων 14 παράγραφος 4 και 2 παράγραφος 1 και 2 αυτού, όπως το τελευταίο αντικαταστάθηκε με τις διατάξεις του άρθρου 1 του ν.1965/1991 (ΦΕΚ Α΄ 146) και ισχύει σήμερα.

3. Τις διατάξεις των άρθρων 47 και 48 του ν.3370/2005 (ΦΕΚ Α΄ 176), του ν. 3329/2005 (ΦΕΚ Α΄ 81) όπως τροποποιήθηκε και ισχύει και του ν.4052/2012 (ΦΕΚ Α΄ 41).

4. Τις διατάξεις του άρθρου 90 του Κώδικα νομοθεσίας για την Κυβέρνηση και τα Κυβερνητικά όργανα που κυρώθηκε με το άρθρο πρώτο του Π.Δ. 63/2005 (ΦΕΚ Α΄ 98).  

5. Το Π.Δ 95/2000 «Οργανισμός του Υπουργείου Υγείας και Πρόνοιας» όπως τροποποιήθηκε και ισχύει (ΦΕΚ Α΄ 75).

6. Τις διατάξεις του Π.Δ.85/2012 «Ίδρυση και μετονομασία Υπουργείων, μεταφορά και κατάργηση υπηρεσιών» (ΦΕΚ Α΄141).

7. Το ΠΔ 86/2012 «Διορισμός Υπουργών, Αναπληρωτών Υπουργών και Υφυπουργών.» (ΦΕΚ Α΄ 141).

8. Την υπ’ αριθμ. ΔΥΓ3(α)/89292/31.12.2003 (ΦΕΚ Β’ 1973) Κοινή Υπουργική Απόφαση «Εναρμόνιση της Ελληνικής Νομοθεσίας προς την αντίστοιχη Κοινοτική σύμφωνα με την Οδηγία 2001/20/ΕΚ της 4ης Απριλίου 2001 «για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά την εφαρμογή ορθής κλινικής πρακτικής κατά τις κλινικές μελέτες φαρμάκων προοριζομένων για τον άνθρωπο», όπως τροποποιήθηκε και ισχύει.

9. Την υπ’ αριθμ. ΔΥΓ3α/79602/2007 (ΦΕΚ Β’ 64) Κοινή Υπουργική Απόφαση «Εναρμόνιση της Ελληνικής Νομοθεσίας προς την αντίστοιχη Κοινοτική σύμφωνα με την οδηγία 2005/28/ΕΚ της 8ης Απριλίου 2005 «για τον καθορισμό αρχών και λεπτομερών κατευθυντήριων γραμμών για την ορθή κλινική πρακτική όσον αφορά τα δοκιμαζόμενα φάρμακα που προορίζονται για τον άνθρωπο, καθώς και των απαιτήσεων για την έγκριση της παρασκευής ή εισαγωγής τέτοιων προϊόντων». Τροποποίηση της κοινής υπουργικής απόφασης ΔΥΓ3α/89292/31.12.2003 (Β΄ 1973) «Εναρμόνιση της Ελληνικής Νομοθεσίας προς την αντίστοιχη Κοινοτική σύμφωνα με την Οδηγία 2001/20/ΕΚ της 4ης Απριλίου 2001 για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά την εφαρμογή ορθής κλινικής πρακτικής κατά τις κλινικές μελέτες φαρμάκων προοριζομένων για τον άνθρωπο».

10. Την υπ΄ αριθ. ΔΥ5α/οικ.1197/2001 (ΦΕΚ Β΄1206) Κοινή υπουργική Απόφαση «Σύσταση Ειδικών Λογαριασμών Κονδυλίων Έρευνας και Ανάπτυξης (Ε.Λ.Κ.Ε.Α.) στα Περιφερειακά Συστήματα Υγείας (Πε.Σ.Υ.)».

11.  Την υπ΄ αριθ. Β1 819 Υπουργική Απόφαση «Σύσταση ειδικών λογαριασμών για τη χρηματοδότηση ερευνητικών έργων και σχετικών υπηρεσιών ή δραστηριοτήτων που εκτελούνται στα Ανώτατα Εκπαιδευτικά Ιδρύματα ή Τεχνολογικά Εκπαιδευτικά Ιδρύματα της χώρας», όπως τροποποιήθηκε και αντικαταστάθηκε με την υπ΄ αριθ. ΚΑ/679/1996 (ΦΕΚ Β΄ 826) Υπουργική Απόφαση.

12. Την υπ΄ αριθ. ΔΥΓ3α/69150/24.09.2004 (ΦΕΚ Β΄ 1503) Κοινή Υπουργική Απόφαση «Σύσταση και κανονισμός λειτουργίας της Εθνικής Επιτροπής Δεοντολογίας (ΕΕΔ) για Κλινικές Μελέτες».

13. Την  υπ΄ αριθ. ΔΥΓ3α/Γ.Π.125341/2006 (ΦΕΚ Β’ 72/29-01-2007) Κοινή Υπουργική Απόφαση «Επέκταση των αρμοδιοτήτων της Εθνικής Επιτροπής Δεοντολογίας για έκδοση γνωμοδότησης σε κλινικές έρευνες με ιατροτεχνολογικά προϊόντα»

14. Την υπ΄ αριθ. ΔΥ8δ/Γ.Π.οικ.130644/2009 (ΦΕΚ Β’ 2197) Κοινή Υπουργική Απόφαση για την εναρμόνιση της εθνικής νομοθεσίας προς τις διατάξεις της οδηγίας 90/385/ΕΟΚ «Περί Ενεργών Εμφυτεύσιμων Ιατροτεχνολογικών Προϊόντων»

15. Την υπ΄ αριθ. ΔΥβδ/Γ.Π.οικ.130648/2009 (ΦΕΚ Β΄2198) Κοινή Υπουργική Απόφαση σχετικά με την εναρμόνιση της εθνικής νομοθεσίας προς τις διατάξεις της οδηγίας 93/42/ΕΟΚ «Περί Ιατροτεχνολογικών Προϊόντων»

16. Την υπ΄ αριθμ. Υ47/3.7.2012 (ΦΕΚ Β΄ 2105) Απόφαση Πρωθυπουργού ανάθεσης αρμοδιοτήτων στον Αναπληρωτή Υπουργό Υγείας Μάριο Σαλμά, όπως τροποποιήθηκε με την υπ’ αριθμ. ΔΥ1α/οικ.78084/25.07.2012 (ΦΕΚ Β΄/2339/2012) απόφαση.

17. Tην υπ΄ αριθ. Υ48/9.07.2012 Απόφαση Πρωθυπουργού (ΦΕΚ2105/Β/2012) «Ανάθεση αρμοδιοτήτων στον Αναπληρωτή Υπουργό Οικονομικών Χρήστο Σταϊκούρα»..

18. Την υπ΄ αριθ. 90919/20.12.2012 Εισήγηση της Εθνικής Επιτροπής Δεοντολογίας Ε.Ο.Φ. και την από 20.12.2012 επιστολή μετά σχεδίου Απόφασης για τις Κλινικές Μελέτες του Προέδρου του Ε.Ο.Φ.  

19.   Το γεγονός ότι από την παρούσα δεν προκαλείται δαπάνη σε βάρος του Κρατικού Προϋπολογισμού.

20. Το γεγονός ότι πρέπει να αρθούν προβλήματα σχετικά με αλληλοεπικάλυψη αρμοδιοτήτων μεταξύ Ε.Ε.Δ., Υ.Π.Ε., Πανεπιστημίων και Νοσοκομείων, καθυστερήσεις στην έγκριση, αλλά και την ολοκλήρωση κλινικών μελετών, προκειμένου να διασφαλισθεί η αποτελεσματική και απρόσκοπτη διεξαγωγή τους. 

21. Το γεγονός ότι πρέπει να διαμορφωθεί ένα ενιαίο πλαίσιο λειτουργίας, το οποίο υποστηρίζει τη διεξαγωγή κλινικών μελετών στην Ελλάδα. Η πραγματοποίηση αξιόπιστων κλινικών μελετών αποτελεί για τη χώρα μας ευκαιρία εισροής συναλλάγματος και σημαντική εναλλακτική πηγή χρηματοδότησης των Νοσηλευτικών ιδρυμάτων αλλά και παραγωγής ερευνητικού έργου.

Αποφασίζουμε

Τη συμπλήρωση της υπ’ αριθ. ΔΥΓ3α/89292/2003 (ΦΕΚ Β΄1973) Κοινής Υπουργικής Απόφασης «Εναρμόνιση της Ελληνικής Νομοθεσίας προς την αντίστοιχη Κοινοτική σύμφωνα με την Οδηγία 2001/20/ΕΚ της 4ης Απριλίου 2001 για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά την εφαρμογή ορθής κλινικής πρακτικής κατά τις κλινικές μελέτες φαρμάκων προοριζομένων για τον άνθρωπο», όπως αυτή τροποποιήθηκε ήδη και ισχύει σήμερα, προς το σκοπό εναρμόνισης, απλούστευσης και εξορθολογισμού των διαδικασιών διεξαγωγής των Κλινικών Μελετών και τη συμπλήρωση και αναρίθμηση του άρθρου 18 αυτής σε άρθρο 23, ως εξής:                                 

Άρθρο 18

Οργάνωση και διαδικασίες για τη διεξαγωγή

 κλινικής έρευνας σε δομές υγείας

1. Το Εθνικό Σύστημα Υγείας (Ε.Σ.Υ.), παράλληλα με την παροχή υγειονομικής περίθαλψης, οφείλει να έχει και ερευνητικό υπόβαθρο (κατάλληλη υποδομή και προσανατολισμό) για την άρτια διεξαγωγή κλινικών ερευνητικών προγραμμάτων στις αντίστοιχες δομές υγείας, τα αποτελέσματα των οποίων θα χρησιμοποιηθούν για τη βελτίωση της ιατρικής φροντίδας των ασθενών.

2. Στα πλαίσια της κείμενης νομοθεσίας περί έγκρισης και διεξαγωγής των κλινικών μελετών η παρούσα Απόφαση καθορίζει ειδικές διατάξεις, σχετικά με τη διεξαγωγή των κλινικών μελετών, οι οποίες πραγματοποιούνται στον άνθρωπο και αφορούν σε φαρμακευτικά προϊόντα και ιατροτεχνολογικά προϊόντα, σε δομές υγείας που εποπτεύονται από το Υπουργείο Υγείας, νοσοκομεία ΕΣΥ, ΝΠΔΔ της παραγράφου 1 του άρθρου 37 του Ν.3918/2011 (ΦΕΚ Α΄31), συμπεριλαμβανομένων των Ωνάσειο Καρδιοχειρουργικό Κέντρο, Π.Γ.Ν. Παπαγεωργίου, Αιγινήτειο Νοσοκομείο Αθηνών, Αρεταίειο Νοσοκομείο Αθηνών, Ψυχιατρικό Νοσοκομείο Αττικής «Δρομοκαϊτειο», Ψυχιατρικών & Πανεπιστημιακών κλινικών, Νοσοκομείων & Υγειονομικών Μονάδων ΙΚΑ, Στρατιωτικών Νοσοκομείων και 417 ΝΙΜΙΤΣ, Ιδιωτικών Κλινικών & Νοσοκομείων.

3. Προαπαιτούμενο της έγκρισης διεξαγωγής μιας κλινικής μελέτης είναι η αποδοχή, όπως ορίζεται παρακάτω, από τις δομές υγείας της διεξαγωγής της κλινικής μελέτης εντός του Νοσοκομείου και από το επιστημονικό του προσωπικό. 

4. Σε κάθε νοσοκομείο λειτουργεί το Επιστημονικό Συμβούλιο, σύμφωνα με τη διάταξη του άρθρου 9 του Ν. 3329/2005. Το Επιστημονικό Συμβούλιο του κάθε Νοσοκομείου έχει το ρόλο της Επιτροπής Ηθικής και Δεοντολογίας της αντίστοιχης Υ.Π.Ε., όπως αυτός περιγράφεται στην ΔΥΓ3/89292/2003 (Β΄1973). Τυχόν αντιρρήσεις επί της διεξαγωγής παρεμβατικής κλινικής μελέτης και του περιεχομένου του φακέλου, θα πρέπει να κοινοποιούνται στην Ε.Ε.Δ. εντός τριάντα (30) ημερών από την κατάθεση του φακέλου στο Επιστημονικό Συμβούλιο. Εάν μέσα σε προθεσμία τριάντα (30) ημερών κατά ανώτατο όριο από την ημερομηνία παραλαβής του φακέλου το Επιστημονικό Συμβούλιο δεν προβάλει ενστάσεις στη Διοίκηση του Νοσοκομείου, θεωρείται ότι υπάρχει τεκμαιρόμενη σιωπηρή θετική γνωμοδότηση. 

5. Παράλληλα με την ως άνω διαδικασία, η Διοίκηση του Νοσοκομείου οφείλει να έχει ολοκληρώσει τις διαδικασίες επισκόπησης της τετραμερούς σύμβασης διεξαγωγής της Κλινικής μελέτης (βλ. παράγραφο 8.1). Η Διοίκηση του Νοσοκομείου προβαίνει στην υπογραφή της σύμβασης ή στην αιτιολογημένη απόρριψή της εντός πέντε (5) ημερών από τη θετική γνωμοδότηση ή σιωπηρή θετική γνωμοδότηση του Επιστημονικού Συμβουλίου. 

6. Για την απλούστευση και επίσπευση της διαδικασίας ελέγχου και υπογραφής των συμβάσεων τόσο από τη Διοίκηση του Νοσοκομείου, όσο και από τη Διοίκηση των ΕΛΚΕ/ΕΛΚΕΑ θεσμοθετούνται πρότυπο τετραμερούς σύμβασης καθώς και πρότυπα έντυπα για τον προϋπολογισμό έργου, την ερευνητική ομάδα και την αποδοχή διαχείρισης έργου, που επισυνάπτονται στην παρούσα Απόφαση (βλ. ΠΑΡΑΡΤΗΜΑ) και έχουν προετοιμασθεί και υιοθετηθεί από τη Ε.Ε.Δ.. Η τετραμερής σύμβαση θα συνυπογράφεται από το Χορηγό, τον Επιστημονικά Υπεύθυνο, το Διοικητή του Νοσοκομείου καθώς και από τον Υπεύθυνο Διαχείρισης του ΕΛΚΕ/ΕΛΚΕΑ.

Ειδικότερα προβλέπονται τα ακόλουθα: 

6.1 Η σύμβαση με τη Διοίκηση του Νοσοκομείου υπογράφεται από το Χορηγό, τον Επιστημονικά Υπεύθυνο και το Διοικητή (ή το νόμιμο αναπληρωτή του σε περίπτωση κωλύματος). Η διαδικασία επισκόπησης και υπογραφής ολοκληρώνεται εντός 35 ημερών όπως προβλέπεται στις παραγράφους 4 και 5 του παρόντος άρθρου.

6.2 Μετά την υπογραφή της σύμβασης σε επίπεδο Νοσοκομείου, η υπογραμμένη σύμβαση διαβιβάζεται εντός 5 ημερών στον διαχειριστή του ΕΛΚΕ/ΕΛΚΕΑ για τη σχετική επισκόπηση και υπογραφή εντός δέκα (10) ημερών από της υπογραφής σε επίπεδο Νοσοκομείου

7. Όταν απαιτείται από το Χορηγό, τυχόν επιπλέον όροι ή διευκρινήσεις  επί της Προτύπου Σύμβασης επισυνάπτονται σε σχετικό παράρτημά της. Σε περίπτωση σημαντικής απόκλισης από το συνημμένο πρότυπο σύμβασης, ο Χορηγός απευθύνεται στην Εθνική Επιτροπή Δεοντολογίας, η οποία γνωμοδοτεί σχετικά με την καταλληλότητα του παραρτήματος της σύμβασης. Η Εθνική Επιτροπή Δεοντολογίας γνωμοδοτεί εντός τριάντα (30) ημερών από την κατάθεση του σχετικού αιτήματος, και η απόφασή της οφείλει να γίνεται αυτόματα αποδεκτή από όλα τα εμπλεκόμενα μέρη. Η Διοίκηση του Νοσοκομείου προβαίνει στην υπογραφή της σύμβασης εντός πέντε (5) ημερών. Η ΕΕΔ επιλαμβάνεται και επιλύει προβλήματα που αφορούν στο περιεχόμενο των συμβάσεων.

8. Σε περίπτωση οποιασδήποτε τροποποίησης των συμβάσεων με το Νοσοκομείο και τους Φορείς Οικονομικής Διαχείρισης, ισχύουν οι ίδιες διαδικασίες, τα ίδια δικαιολογητικά και τα ίδια χρονοδιαγράμματα που περιγράφονται στην παρούσα Απόφαση.

9. Προβλέπεται η δημιουργία ηλεκτρονικής διεύθυνσης, εντός έτους από τη δημοσίευση της παρούσας, σε όλους τους υπεύθυνους για την έγκριση και διαχείριση των μελετών φορείς και υπηρεσίες για την κατάθεση των εγγράφων και δικαιολογητικών σε ηλεκτρονική μορφή από τους χορηγούς.

Άρθρο 19

Εγκριτική διαδικασία σε επίπεδο Νοσοκομείου

1. Στη γραμματεία του Επιστημονικού Συμβουλίου του Νοσοκομείου  κατατίθεται από τον κύριο ερευνητή/επιστημονικά υπεύθυνο ο φάκελος της μελέτης, γίνεται εγγραφή στο πρωτόκολλο (αντίγραφο της εγγραφής παραδίδεται στον κύριο ερευνητή/επιστημονικά υπεύθυνο) και στη συνέχεια ο φάκελος προωθείται στο Επιστημονικό Συμβούλιο του Νοσοκομείου.

2. Το περιεχόμενο των φακέλων των μελετών που κατατίθενται στο Επιστημονικό Συμβούλιο των Νοσοκομείων είναι κοινό  και ενιαίο για όλα τα νοσοκομεία και δομές υγείας και περιλαμβάνει περιοριστικά τα ακόλουθα:

3. Στην περίπτωση παρεμβατικών κλινικών μελετών, ο Ερευνητής καταθέτει το πρωτόκολλο (αρκεί κατά την υποβολή το  πρωτόκολλο στα αγγλικά και περίληψη του στα ελληνικά), το έντυπο συγκατάθεσης, αντίγραφο όλων των υλικών που δίνονται στους συμμετέχοντες ασθενείς, το ασφαλιστήριο συμβόλαιο και βεβαίωση δωρεάν χορήγησης του υπό έρευνα προϊόντος.

4. Στην περίπτωση μη παρεμβατικών μελετών, ο Ερευνητής καταθέτει προς έγκριση το πρωτόκολλο (αρκεί κατά την υποβολή το πρωτόκολλο στα αγγλικά και περίληψη του στα ελληνικά), το έντυπο συγκατάθεσης και αντίγραφο των  υλικών που δίνονται στους συμμετέχοντες ασθενείς. Για τα θέματα οικονομικής διαχείρισης των μελετών αυτών ακολουθείται η ίδια διαδικασία όπως και στην περίπτωση των παρεμβατικών μελετών και συγκεκριμένα, αμέσως μετά την έγκριση από το Επιστημονικό Συμβούλιο του Νοσοκομείου εντός το αργότερο τριάντα (30) ημερών μπορεί άμεσα να ολοκληρωθούν οι διαδικασίες υπογραφής της τετραμερούς σύμβασης όπως προβλέπεται από την παρούσα Υπουργική Απόφαση.

5. Παράλληλα υποβάλλεται στη Διοίκηση του Νοσοκομείου φάκελος που περιλαμβάνει την πρωτοκολλημένη επιστολή κατάθεσης στο Επιστημονικό Συμβούλιο και την σύμβαση με όλα τα πρότυπα έντυπα της παραγράφου 8 του άρθρου 18 συμπληρωμένα, προκειμένου να αξιολογηθεί.  

6. Η κοστολόγηση όλων των εργαστηριακών και των διαγνωστικών εξετάσεων και των λοιπών διαδικασιών που τυχόν θα πραγματοποιηθούν στο νοσοκομείο, στο πλαίσιο διεξαγωγής κλινικής μελέτης, θα γίνεται από την οικονομική υπηρεσία του νοσοκομείου, βάσει των επίσημων τιμοκαταλόγων όπως αυτοί ορίζονται από σχετικές Υπουργικές Αποφάσεις. Η δε τιμολόγηση θα γίνεται με έκδοση τιμολογίου παροχής υπηρεσιών, στο οποίο δε θα πρέπει να αναγράφονται προσωπικά δεδομένα των συμμετεχόντων ασθενών. 

7. Ο Διοικητής του νοσοκομείου, εκτιμώντας την εισήγηση του Επιστημονικού Συμβουλίου του Νοσοκομείου για τη διεξαγωγή μιας κλινικής μελέτης, την τυχόν κοστολόγηση σχετικών εξόδων που σχετίζονται με τη διεξαγωγή της μελέτης και τη βεβαίωση κάλυψης πάντων των εν λόγω εξόδων από Χορηγό, προχωρά στην υπογραφή της σύμβασης διεξαγωγής της μελέτης στο συγκεκριμένο νοσοκομείο εντός των χρονοδιαγραμμάτων που περιγράφονται στην παράγραφο 5 του άρθρου 18 της παρούσης και ύστερα από σύμφωνη γνώμη του Διοικητικού Συμβουλίου του Νοσοκομείου. Το Διοικητικό Συμβούλιο του νοσοκομείου μπορεί αιτιολογημένα και εντός των προθεσμιών που προβλέπονται στην παρούσα απόφαση να απορρίψει τη σύναψη της σύμβασης για τη διεξαγωγή κλινικής μελέτης.

Άρθρο 20

Σύμβαση Κλινικής Μελέτης με Φορέα 

Οικονομικής Διαχείρισης (ΕΛΚΕ/ΕΛΚΕΑ)

1. Η τετραμερής σύμβαση κλινικής μελέτης διαβιβάζεται στο φορέα οικονομικής διαχείρισης, ώστε να υπογραφεί εντός δέκα (10) ημερών από την υπογραφή της στο επίπεδο Νοσοκομείου κατά το μέγιστο. Για καθυστέρηση στην υπογραφή της σύμβασης από πλευράς της Διοίκησης του Φορέα Οικονομικής Διαχείρισης, πέραν των δεκαπέντε (15) ημερών θα επιβάλλονται πειθαρχικές και διοικητικές κυρώσεις στους υπευθύνους για τις καθυστερήσεις και την απώλεια εσόδων, όπως περιγράφεται στο άρθρο 22 της παρούσης.

2. Η σύμβαση υπογράφεται από το Φορέα Οικονομικής Διαχείρισης με δεδομένο ότι η έναρξη της κλινικής μελέτης θα γίνει μετά την έγκρισή της από την Ε.Ε.Δ. και τον Ε.Ο.Φ., το Επιστημονικό Συμβούλιο και τη Διοίκηση του Νοσοκομείου, ανάλογα με τον σχεδιασμό της μελέτης και των απαιτήσεων της κείμενης νομοθεσίας. Σε περίπτωση μη έγκρισης της κλινικής μελέτης από τους ως άνω αρμόδιους φορείς, η υπογεγραμμένη σύμβαση παραμένει ανενεργός. Ο Χορηγός ενημερώνει το Φορέα Οικονομικής Διαχείρισης για την έγκριση ή τη μη έγκριση της κλινικής μελέτης, αμέσως μόλις λάβει τις σχετικές αποφάσεις. 

3. Ανεξάρτητα της έκβασης της υλοποίησης της κλινικής μελέτης στο εκάστοτε Νοσοκομείο, καταβάλλεται από το χορηγό ποσό πεντακοσίων (500) ευρώ στο Νοσοκομείο και διακοσίων πενήντα (250) ευρώ στους Φορείς Οικονομικής Διαχείρισης για την αξιολόγηση του φακέλου κατάθεσης και των συμβάσεων αντίστοιχα, βάσει της παρούσης απόφασης.

Άρθρο 21

Οικονομική διαχείριση των κλινικών μελετών και

 των μη παρεμβατικών μελετών

1. Θεσμοθετείται ενιαίο ποσοστό παρακράτησης πέντε τοις εκατό (5%) υπέρ των Δ.Υ.Π.Ε. και δεκαπέντε τοις εκατό (15%) υπέρ του Νοσοκομείου επί του συνολικού εκτελεσθέντος προϋπολογισμού διεξαγωγής της μελέτης. Με ειδικά αιτιολογημένη αίτησή του προς τον αρμόδιο φορέα οικονομικής διαχείρισης το Νοσοκομείο μπορεί να αξιώσει πλέον του ανωτέρω ποσοστού την πρόσθετη καταβολή ποσοστού ύψους πέντε τοις εκατό (5%), εφόσον επικαλείται και αποδεικνύει ιδιαίτερη συμβολή του στην ανάπτυξη και εκτέλεση κλινικών μελετών. Πέραν των ανωτέρω δεν θα υπάρχει περαιτέρω οικονομική αξίωση από τους φορείς οικονομικής διαχείρισης και τα Νοσοκομεία. 

2. Η οικονομική διαχείριση των κλινικών μελετών που πραγματοποιούνται σε δομές υγείας του Ε.Σ.Υ., γίνεται μέσω του Ειδικού Λογαριασμού Κονδυλίων Έρευνας & Ανάπτυξης  (Ε.Λ.Κ.Ε.Α.) ή μέσω του Ειδικού Λογαριασμού Κονδυλίων Έρευνας του Πανεπιστημίου (Ε.Λ.Κ.Ε.).

3. Εφόσον ο φορέας οικονομικής διαχείρισης είναι ο Ειδικός Λογαριασμός Κονδυλίων Έρευνας & Ανάπτυξης (Ε.Λ.Κ.Ε.Α.), ο ίδιος φέρει και την ευθύνη για την απόδοση στο Νοσοκομείο του ποσού που του αναλογεί. 

4. Η οικονομική διαχείριση των κλινικών μελετών που πραγματοποιούνται σε δομές υγείας του Ε.Σ.Υ., με τη συμμετοχή πανεπιστημιακών ερευνητών (μέλη Δ.Ε.Π.), μπορεί να γίνει είτε μέσω του Ε.Λ.Κ.Ε.Α., είτε μέσω του Ε.Λ.Κ.Ε. του Πανεπιστημίου. Στην δεύτερη περίπτωση, το ποσό υπέρ του Νοσοκομείου (ποσοστό 15% επί του αντίστοιχου εκτελεσθέντος προϋπολογισμού) αποδίδεται στις Οικονομικές Υπηρεσίες του Νοσοκομείου από το χορηγό της μελέτης. 

5. Η καταβολή των ως άνω παρακρατήσεων για τη διενέργεια της κλινικής μελέτης στο Νοσοκομείο πραγματοποιείται μέσω του αντίστοιχου φορέα οικονομικής διαχείρισης καθώς και οι αμοιβές στους ερευνητές οι οποίες καταβάλλονται εντός τριάντα (30) ημερών από την κατάθεση.

6. Οι πληρωμές πραγματοποιούνται σταδιακά και σύμφωνα με το πρόγραμμα πληρωμών που περιλαμβάνεται στη Σύμβαση.

7. Οι εργαστηριακές και διαγνωστικές εξετάσεις οφείλουν να γίνονται εντός των χρονοδιαγραμμάτων του πρωτοκόλλου της κλινικής μελέτης και σύμφωνα με τις απαιτούμενες τεχνικές προδιαγραφές. Σε διαφορετική περίπτωση,  οι ασθενείς θα παραπέμπονται σε άλλες δομές υγείας ή διαγνωστικά κέντρα, με κόστος του Χορηγού της μελέτης. 

8. Η κοστολόγηση των εργαστηριακών και των διαγνωστικών εξετάσεων πέραν της συνήθους κλινικής πρακτικής, που απαιτούνται από το πρωτόκολλο, θα γίνεται από την οικονομική υπηρεσία του Νοσοκομείου, βάσει των επίσημων τιμοκαταλόγων όπως αυτοί ορίζονται από σχετικές Υπουργικές Αποφάσεις. 

9. Η καταβολή του ποσού που αφορά σε εργαστηριακές εξετάσεις και λοιπά έξοδα νοσοκομείου, πραγματοποιείται από το Χορηγό, ο οποίος το αποδίδει στις Οικονομικές Υπηρεσίες του Νοσοκομείου με αιτιολογία που να συνδέεται με τη διενέργεια της μελέτης. 

Άρθρο 22

Πειθαρχικές διατάξεις

1. Με την επιφύλαξη της διάταξης της παραγράφου 3 του παρόντος άρθρου, επί αδικαιολόγητων καθυστερήσεων στην ανωτέρω διαδικασία αποδοχής διεξαγωγής κλινικής μελέτης σε δομές υγείας ή υπέρβασης αρμοδιοτήτων ή πλημμελούς άσκησης καθηκόντων, ο Διοικητής του νοσοκομείου, ως Πειθαρχικός Προϊστάμενος, επιβάλλει στα μέλη της Επιστημονικής Επιτροπής τις ποινές της επίπληξης και του προστίμου μέχρι το ήμισυ των μηνιαίων αποδοχών τους. 

2. Με την επιφύλαξη της διάταξης της επόμενης παραγράφου επί αδικαιολόγητων καθυστερήσεων στην ανωτέρω διαδικασία ή πλημμελούς άσκησης καθηκόντων, ο Υπουργός Υγείας, ως Πειθαρχικός Προϊστάμενος, επιβάλλει στους Διοικητές των νοσοκομείων και των Υ.Π.Ε. τις ποινές της επίπληξης και του προστίμου μέχρι και του ύψους των αποδοχών ενός μηνός, σε περίπτωση δε, επαναλαμβανόμενων παραπτωμάτων την ποινή της απομάκρυνσης από τη θέση του Διοικητού.

3. Ως προς τον πειθαρχικό έλεγχο των Διευθυντών των Στρατιωτικών Νοσοκομείων και 417 ΝΙΜΙΤΣ εφαρμοστέες τυγχάνουν οι εκάστοτε ισχύουσες διατάξεις για την κατηγορία του εν λόγω προσωπικού.

Άρθρο 23

Έναρξη ισχύος και τελικές διατάξεις

Τα άρθρα 1 έως και 17 της παρούσας απόφασης ισχύουν από την 1.05.2004, ενώ τα άρθρα 18 έως 23 ισχύουν από τη δημοσίευση της. Από την έναρξη ισχύος της παρούσης απόφασης καταργείται κάθε αντίθετη διάταξη.

ΠΑΡΑΡΤΗΜΑ

Περιεχόμενο Παραρτήματος:

1. ΣΥΜΒΑΣΗ ΔΙΕΞΑΓΩΓΗΣ ΚΛΙΝΙΚΗΣ ΜΕΛΕΤΗΣ

2. ΑΠΟΔΟΧΗ ΔΙΑΧΕΙΡΙΣΗΣ ΕΡΓΟΥ

3. ΜΕΛΗ ΟΜΑΔΑΣ ΕΡΓΟΥ

4. ΠΡΟΫΠΟΛΟΓΙΣΜΟΣ ΕΡΓΟΥ

� EMBED Εικόνα 'Ζωγραφικής' ���

